b'\n_START_ARTICLE_\nLuanda\n_START_SECTION_\nZgodovina\n_START_PARAGRAPH_\nMesto je leta 1576 ustanovil portugalski raziskovalec Paulo Dias de Novais in postal prvi guverner. Obmo\xc4\x8dje je bilo pod nadzorom kraljestva Ndongo, kateremu je mesto pla\xc4\x8devalo davek (loanda), po \xc4\x8demer je dobilo tudi ime. Kasneje so Portugalci okrepili svojo voja\xc5\xa1ko prisotnost in zgradili impozantno trdnjavo S\xc3\xa3o Miguel ter se zapletli v vojno s kraljestvom, ki je trajala celo stoletje preden so ga podjarmili._NEWLINE_\xc5\xbde v prvi polovici 17. stoletja je postala Luanda sredi\xc5\xa1\xc4\x8de portugalske trgovine s su\xc5\xbenji, posebej za izvoz v kolonijo Brazilijo. Lokalni guvernerji so pla\xc4\x8devali del zaslu\xc5\xbeka portugalskim kraljem, s preostankom pa bogateli, kar je pogosto povzro\xc4\x8dalo konflikte med njimi in naseljenci. Zaradi mo\xc4\x8dnih povezav z Brazilijo in Evropo se je razvila zna\xc4\x8dilna kreolska kultura, ki je v mestu opazna \xc5\xa1e danes._NEWLINE_V 20. stoletju je Luanda do\xc5\xbeivela eksplozivno rast kot glavna to\xc4\x8dka za izvoz naravnih bogastev kolonije. Leta 1901 je bila proti notranjosti zgrajena prva \xc5\xbeelezni\xc5\xa1ka proga v dr\xc5\xbeavi in izvoz su\xc5\xbenjev je po\xc4\x8dasi zamenjal izvoz kmetijskih pridelkov (predvsem kave in bomba\xc5\xbea), diamantov ter kamene soli. Naslednji prelomni dogodek je bilo odkritje nafte leta 1955, zaradi \xc4\x8desar je bila na severu luandskega zaliva zgrajena velika rafinerija. Nafta je zamenjala kavo kot glavni vir prihodka._NEWLINE_Po osamosvojitvi Angole, pred katero je mesto zapustila ve\xc4\x8dina belskega prebivalstva, sta se industrija in infrastruktura sesuli. Hkrati se je zaradi krvavih spopadov v dr\xc5\xbeavi tja priselilo ogromno \xc5\xa1tevilo beguncev, ki so \xc5\xa1e poslab\xc5\xa1ali situacijo. \xc5\xa0e v za\xc4\x8detku 21. stoletja so bili pogosti izbruhi kolere in drugih nalezljivih bolezni.'